
Относно: НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА БУРГАС

Уважаеми общински съветници,

Предлагаме на Вашето внимание проект на Наредба за изменение и допълнение на Наредбата за определянето и администрирането на местните такси и цени на услуги на територията на община Бургас, с който ще бъде подобрена действащата уредба. 

Съгласно Наредба за определянето и администрирането на местните такси и цени на услуги на територията на община Бургас (Наредбата) таксата за престой на изброените в нея паркинги за престой на час е 1 /един/ лев, а за паркинг “Интерхотел България“ е 3 /три/ лева. 


Получаваме непрекъснато жалби от граждани, че размерът на тази такса е прекомерен за тях особено в условията на финансова и икономическа криза, поради което настояват същия да бъде намален. 


Посоченият размер на таксата за ползване на паркинги е еднакъв с този на таксата за ползване на зоната за платено паркиране, макар, че това са две различни услуги.


 Не на последно място съгласно чл. 8, ал. 1 от Закона за местните данъци и такси /ЗМДТ/ Общинският съвет определя размера на таксите при спазване на следните принципи:


1. възстановяване на пълните разходи на общината по предоставяне на услугата;


2. създаване на условия за разширяване на предлаганите услуги и повишаване на тяхното качество;


3. постигане на по-голяма справедливост при определяне и заплащане на местните такси.

Като съгласно ал. 3 от същия закон размерът на таксата може и да не възстановява пълните разходи на общината по предоставянето на определена услуга, когато общинският съвет реши, че това се налага за защита на обществения интерес. 


Всичко това ни мотивира да предложа намаляване на размера на таксата за престой на час на паркингите изброени в Наредбата на 0,50лв. /нула цяло и петдесет лева/.

 Предвид изложеното и на основание чл.21, ал.2 във вр. с чл. 21, ал. 1, т. 23 от Закона за местното самоуправление и местната администрация във връзка с чл. 6, ал.2, чл. 8, ал. 1 и ал. 3 от Закона за местните данъци и такси.

ПРЕДЛАГАМЕ  Общински съвет гр. Бургас да приеме следното 

РЕШЕНИЕ:

Приема Наредба за изменение и допълнение на Наредбата за определянето и администрирането на местните такси и цени на услуги на територията на община Бургас

§ 1. В Наредбата за определянето и администрирането на местните такси и цени на услуги на територията на община Бургас, Приложение № 2 "Тарифа на цени на услуги и права предоставени от общината, съгласно чл.6 ал.2 от ЗМДТ, в лева", раздел VІ "Услуги извършвани от ОП „Спортни имоти, паркинги и гаражи“, в т. 11 "Паркинги", таксата за престой на час се намалява на 50 /петдесет/ стотинки за всички паркинги, с изключение на паркинг “Интерхотел България“, за който таксата се намалява на 1 /един/ лев.  

§ 2. Наредбата влиза в сила след изтичане на срока за контрол за законосъобразност на актовете на Общинския съвет от Областния  управител.


С уважение,


СЛЕДВАТ ПОДПИСИТЕ НА ОБЩИНСКИТЕ СЪВЕТНИЦИ ПО ПРИЛОЖЕН СПИСЪК

Мотиви  към проекта на  Наредба за изменение и допълнение на Наредбата за определянето и администрирането на местните такси и цени на услуги на територията на община Бургас

Причините налагащи приемането на предлагания проект са следните:

· Множеството жалби на граждани, че размера на таксата за престой на час на паркингите посочени в т. 11, раздел VІ от Тарифата на цени на услуги и права към Наредбата е прекомерен в условията на финансова и икономическа криза.

· Липсата на разграничение по действащата уредба между две различни услуги уредени в раздел VІ от Тарифата на цени на услуги и права : ползването на паркинг и ползването на зона за платено паркиране. 

Целите, които се поставят с приемането на предлагания проект са следните:

· Създаване на облекчение за гражданите заплащащи таксата за престой на час на паркингите посочени в  т. 11, раздел VІ от Тарифата на цени на услуги и права към Наредбата в условията на финансова и икономическа криза.

· Създаване на ясно разграничение между две различни услуги уредени в раздел VІ от Тарифата на цени на услуги : ползването на паркинг и ползването на зона за платено паркиране. 

Очаквани резултати от прилагането :

· Улесняване на гражданите ползващи паркингите посочени в т. 11, раздел VІ от Тарифата на цени на услуги и права към Наредбата в условията на финансова и икономическа криза. 

· Заплащането на различни такси съобразно ползваната услуга: паркинг и зона за платено паркиране. 

Финансови  средства за прилагането на новата уредба не са необходими.

